钦定古今图书集成/明伦汇编/氏族典/第414卷 > 《廖用贤尚友录》 > 鲁炅
## 钦定古今图书集成/明伦汇编/氏族典/第414卷 > 《廖用贤尚友录》 > 鲁炅

按《唐书鲁炅传》：“炅，幽州蓟人。长七尺馀，略通书史。以
荫补羽林，迁左武卫将军。安禄山反，拜上洛太守，迁
南阳太守，寻为山南节度使，屯滍水南。贼将武令珣
等击之，炅走保南阳。潼关失守，贼使武令珣攻之。令
珣死，田承嗣继往，炅城中食尽被围凡一年，昼夜战，
人至相食，卒无救。至德二载，乃率众突围走襄阳，俄”
拜御史大夫、襄邓十州节度使，封岐国公。乾元元年，
与九节度围安庆绪于相州。炅中流矢辄奔，诸节度
溃去。有诏徙炅郑陈亳节度使。至新郑，闻郭子仪整
军屯穀水，李光弼还太原，炅羞惴，仰药死。